b'\n_START_ARTICLE_\nSostin\xc4\x97s vario kvintetas\n_START_SECTION_\nSud\xc4\x97tis\n_START_PARAGRAPH_\nIki 2014-\xc5\xb3j\xc5\xb3 metu rugs\xc4\x97jo ansambl\xc4\xaf sudar\xc4\x97 Algirdas Janu\xc5\xa1evi\xc4\x8dius, Domas Mem\xc4\x97nas (trimitai), Marius Rancovas (valtorna), Vygantas \xc5\xa0ilinskas (trombonas) ir Darius Ba\xc5\xbeanovas (t\xc5\xabba). Marius Rancovas netik\xc4\x97tai mir\xc4\x97 2014-\xc5\xb3j\xc5\xb3 met\xc5\xb3 rugs\xc4\x97jo 27 d., eidamas 44-uosius metus. Iki 2005 met\xc5\xb3 kvintete grojo Saulius Antanas \xc5\xbdvirblis (1971\xe2\x80\x932005, trimitas).\n_START_SECTION_\nAlgirdas Janu\xc5\xa1evi\xc4\x8dius\n_START_PARAGRAPH_\nAlgirdas Janu\xc5\xa1evi\xc4\x8dius gim\xc4\x97 1961\xc2\xa0m. Klaip\xc4\x97doje. 1976\xc2\xa0m. \xc4\xafstojo \xc4\xaf Stasio \xc5\xa0imkaus konservatorij\xc4\x85. V\xc4\x97liau studijas t\xc4\x99s\xc4\x97 Maskvos Piotro \xc4\x8caikovskio konservatorijoje. 1979\xc2\xa0m. tapo Respublikinio pu\xc4\x8diam\xc5\xb3j\xc5\xb3 instrument\xc5\xb3 konkurso laureatu. 1987\xe2\x80\x931993\xc2\xa0m. dirbo Klaip\xc4\x97dos Muzikiniame teatre. Nuo 1991\xc2\xa0m. iki dabar dirba Lietuvos valstybiniame simfoniniame orkestre trimit\xc5\xb3 grup\xc4\x97s koncertmeisteriu.\n_START_SECTION_\nDomas Mem\xc4\x97nas\n_START_PARAGRAPH_\nDomas Mem\xc4\x97nas gim\xc4\x97 1976\xc2\xa0m. Klaip\xc4\x97doje. Trimitu groti prad\xc4\x97jo Eduardo Balsio meno mokykloje Vilmanto Bru\xc5\xbeo klas\xc4\x97je. 1991\xe2\x80\x931994\xc2\xa0m. mok\xc4\x97si Klaip\xc4\x97dos J. \xc5\xa0imkaus konservatorijoje pas Virgilij\xc5\xb3 Nemani\xc5\xabn\xc4\x85. 1994\xe2\x80\x931998\xc2\xa0m. studijavo Lietuvos muzikos akademijoje pas Mindaug\xc4\x85 Kump\xc4\xaf. 1996\xe2\x80\x931997\xc2\xa0m. mok\xc4\x97si Malm\xc4\x97s muzikos akademijoje \xc5\xa0vedijoje pas profesori\xc5\xb3 L. Bengtsson. 2000\xc2\xa0m. baig\xc4\x97 magistrat\xc5\xabros studijas Lietuvos Muzikos Akademijoje pas Adom\xc4\x85 Kontaut\xc4\x85. Trimitininkas yra dviej\xc5\xb3 respublikini\xc5\xb3 Juozo Pakalnio Jaun\xc5\xb3j\xc5\xb3 atlik\xc4\x97j\xc5\xb3 konkurs\xc5\xb3 laureatas. 1996\xe2\x80\x931997\xc2\xa0m. Domas Mem\xc4\x97nas dirbo Lietuvos valstybiniame simfoniniame orkestre. Nuo 1997\xc2\xa0m. jis\xc2\xa0\xe2\x80\x93 Lietuvos nacionalinio simfoninio orkestro muzikantas.\n_START_SECTION_\nMarius Rancovas\n_START_PARAGRAPH_\nMarius Rancovas gim\xc4\x97 1971\xc2\xa0m. Panev\xc4\x97\xc5\xbeyje, mir\xc4\x97 2014\xc2\xa0m. Vilniuje. Nuo 1982\xc2\xa0m. mok\xc4\x97si groti fortepijonu vaik\xc5\xb3 muzikos mokykloje. V\xc4\x97liau \xc4\xafstojo \xc4\xaf Panev\xc4\x97\xc5\xbeio konservatorijos valtornos klas\xc4\x99, d\xc4\x97st. Algio Bukausko klas\xc4\x99. 1988\xc2\xa0m. tapo Respublikinio jaun\xc5\xb3j\xc5\xb3 atlik\xc4\x97j\xc5\xb3 pu\xc4\x8diam\xc5\xb3j\xc5\xb3 instrument\xc5\xb3 konkurso laureatu. 1990\xe2\x80\x931996\xc2\xa0m. studijavo Lietuvos Muzikos Akademijoje, profesoriaus Eduardo Brazausko klas\xc4\x97je. Iki mirties dirbo Lietuvos nacionaliniame simfoniniame orkestre.\n_START_SECTION_\nVygantas \xc5\xa0ilinskas\n_START_PARAGRAPH_\nVygantas \xc5\xa0ilinskas gim\xc4\x97 1966\xc2\xa0m. \xc5\xa0ilut\xc4\x97s rajone. Mok\xc4\x97si groti trombonu \xc5\xa0ilut\xc4\x97s muzikos mokykloje Broniaus Bu\xc4\x8diaus klas\xc4\x97je]]. 1981\xc2\xa0m. \xc4\xafstojo \xc4\xaf Klaip\xc4\x97dos S. \xc5\xa0imkaus auk\xc5\xa1tesni\xc4\x85j\xc4\x85 muzikos mokykl\xc4\x85 (dabar konservatorija), Jurgio Barakausko klas\xc4\x99. 1985\xe2\x80\x931992\xc2\xa0m. studijavo Lietuvos Muzikos Akademijoje, docento Tauro Adomavi\xc4\x8diaus klas\xc4\x97je. 1980 ir 1984\xc2\xa0m. tapo Respublikinio jaun\xc5\xb3j\xc5\xb3 atlik\xc4\x97j\xc5\xb3 pu\xc4\x8diam\xc5\xb3j\xc5\xb3 instrument\xc5\xb3 konkurs\xc5\xb3 laureatu. 1989\xc2\xa0m. sta\xc5\xbeavosi Vokietijos mieste Veimare. Nuo 1989\xc2\xa0m. dirbo Lietuvos valstybiniame orkestre trombon\xc5\xb3 grup\xc4\x97s koncertmeisteriu, o 2013\xc2\xa0m. persik\xc4\x97l\xc4\x97 i Suomija, kur tapo Tamper\xc4\x97s simfoninio orkestro muzikantu.\n_START_SECTION_\nDarius Ba\xc5\xbeanovas\n_START_PARAGRAPH_\nDarius Ba\xc5\xbeanovas gim\xc4\x97 1970\xc2\xa0m. Vilniuje. 1980\xc2\xa0m. \xc4\xafstojo \xc4\xaf Balio Dvarionio vaik\xc5\xb3 muzikos mokykl\xc4\x85 akordeono klas\xc4\x99. Nuo 1985\xc2\xa0m. studijavo Vilniaus J. Tallat-Kelp\xc5\xa1os auk\xc5\xa1tesniojoje muzikos mokykloje (dabar konservatorija), d\xc4\x97stytojo V. \xc5\xa0ocho t\xc5\xabbos klas\xc4\x97je. 1988\xc2\xa0m. tapo Respublikinio jaun\xc5\xb3j\xc5\xb3 atlik\xc4\x97j\xc5\xb3 pu\xc4\x8diam\xc5\xb3j\xc5\xb3 instrument\xc5\xb3 konkurso laureatu. 2003\xc2\xa0m. baig\xc4\x97 Lietuvos muzikos akademijos docento Leono Ulevi\xc4\x8diaus t\xc5\xabbos klas\xc4\x99. \xc5\xa0iuo metu dirba Lietuvos valstybiniame simfoniniame orkestre.\n_START_SECTION_\nRepertuaras\n_START_PARAGRAPH_\nAnsamblis bendradarbiauja su daugeliu Lietuvos menini\xc5\xb3 kolektyv\xc5\xb3\xc2\xa0\xe2\x80\x93 Choru \xe2\x80\x9eJauna muzika\xe2\x80\x9c, kameriniu choru \xe2\x80\x9eBrevis\xe2\x80\x9c, choru \xe2\x80\x9ePsalmos\xe2\x80\x9c, Arkikatedros Bazilikos Grigali\xc5\xa1kojo giedojimo choru, \xe2\x80\x9eVilniaus mu\xc5\xa1amaisiais\xe2\x80\x9c, \xe2\x80\x9eGiunter Percussion\xe2\x80\x9c. Taip pat dalyvauja Lietuvos Kult\xc5\xabros ministerijos renginiuose ir projektuose, nuolat rengia koncertus bei re\xc4\x8ditalius ._NEWLINE_Ansamblio programa apima \xc4\xafvairi\xc5\xb3 epoch\xc5\xb3 muzik\xc4\x85\xc2\xa0\xe2\x80\x93 nuo renesanso iki \xc5\xa1i\xc5\xb3 laik\xc5\xb3; \xc4\xafvairiausi\xc5\xb3 stili\xc5\xb3 muzik\xc4\x85\xc2\xa0\xe2\x80\x93 klasikin\xc4\x99, d\xc5\xbeiazo, pramogin\xc4\x99. Daug varini\xc5\xb3 pu\xc4\x8diam\xc5\xb3j\xc5\xb3 muzikos pavyzd\xc5\xbei\xc5\xb3 kolektyvas \xc4\xafra\xc5\xa1\xc4\x97 Nacionaliniame Radijuje bei Televizijoje , taip pat i\xc5\xa1leido dvi kompaktines plok\xc5\xa1teles.'